Der er sket stor fremgang i turismen i Frederikshavn Kommune. Det viser nye tal fra Danmarks Statistik. Hele 22.000 flere end sidste år har overnattet i kommunen, og det er særligt svenskerne, som står for kommunens vækst. - Frederikshavn, Sæby og Skagen har i særdeleshed haft besøg af både flere danske, tyske og hollandske turister, men tallene afslører også at svenskerne, der ellers har været et vanskeligt publikum at tiltrække i årevis, ser ud til at være vendt tilbage igen. Det er enestående, siger René Zeeberg, direktør i Turisthus Nord. For campingpladsernes vedkommende står svenskerne for en fremgang på otte procent og på hotellerne står de for seks procent. Også borgmester i Frederikshavn Kommune Birgit S. Hansen er glad for den stigende svenske interesse. - Turismen er et af vores vækstspor, og derfor skaber det stor tilfredshed at se tallene bevæge sig så tydeligt i den rigtige retning, siger hun.

Referat:
Der kommer flere og flere turister til Frederikshavn, viser nye tal. Indtil videre har kommunen haft over 22.000 flere overnatninger end sidste år.